En mand er torsdag over middag blevet reddet op af Limfjorden ved havnefronten i Aalborg, efter at en større redningsaktion blev sat i værk. Klokken 12.41 modtog Nordjyllands Beredskab en melding om en mulig drukneulykke i fjorden. En borger havde set en mand drive i vandet, og vedkommende slog derfor alarm. Det lykkedes beredskabet at redde manden op. Han var underafkølet men kunne tale. Manden, som politiet beskriver som uligevægtig, blev kørt til behandling på sygehuset. - Han har det efter omstændighederne godt. Der er mange, der bliver overrasket over, hvor stærk strømmen er i Limfjorden. Det kan være rigtig farligt, siger vagtchef ved Nordjyllands Politi, René Kortegaard.
En redningsaktion blev torsdag over middag sat i gang, da en borger så en mand drive i Limfjorden ved Aalborg.